U-I-168/10, Up-916/10
Natisni
Opravilna št.:
U-I-168/10, Up-916/10
Datum odločitve:
12. 9. 2011
ECLI:
ECLI:SI:USRS:2011:U.I.168.10
Akt:
Ustavna pritožba zoper sklep Višjega sodišča v Celju št. PRp 17/2010 z dne 21. 4. 2010 in zoper sklep Višjega sodišča v Celju št. PRp 336/2009 z dne 28. 8. 2009

Zakon o kazenskem postopku (Uradni list RS, št. 32/07 – uradno prečiščeno besedilo, 68/08 in 77/09) (ZKP), 2. odst. 89. čl.

Zakon o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) (ZUP),  2. odst. 105. čl.
Izrek:
Ustavna pritožba zoper sklep Višjega sodišča v Celju št. PRp 17/2010 z dne 21. 4. 2010 in zoper sklep Višjega sodišča v Celju št. PRp 336/2009 z dne 28. 8. 2009 se zavrže.

Pobuda za začetek postopka za oceno ustavnosti drugega odstavka 89. člena Zakona o kazenskem postopku (Uradni list RS, št. 32/07 – uradno prečiščeno besedilo, 68/08 in 77/09) in drugega odstavka 105. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) se zavrže.
Evidenčni stavek:
Kljub pritožnikovemu predlogu, naj Ustavno sodišče izjemoma odloča o nedovoljeni ustavni pritožbi, Ustavno sodišče ustavno pritožbo zavrže, če ne gre za posebej utemeljen primer. Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.52.11- Ustavno sodstvo - Postopek - Procesne predpostavke v postopku ustavne pritožbe - Zadeve po 55.a členu ZUstS. 
1.4.9.1 - Ustavno sodstvo - Postopek - Stranke - Locus standi.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.a.2.4, 55.b.1.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Boštjan Dermol, Celje
Datum vloge:
12. 7. 2010
Vrsta odločitve:
sklep
Vrsta rešitve:
zavrženje
Dokument:
US29550
Dokument v PDF obliki:
U-I-168-10, Up-916-10.pdf
129 KB
Prenesite datoteko
U-I-168/10-3
Up-916/10-4
12. 9. 2011
S K L E P
Ustavno sodišče je v postopkih za preizkus ustavne pritožbe in pobude Boštjana Dermola, Celje, na seji 12. septembra 2011
sklenilo:
1. Ustavna pritožba zoper sklep Višjega sodišča v Celju št. PRp 17/2010 z dne 21. 4. 2010 in zoper sklep Višjega sodišča v Celju št. PRp 336/2009 z dne 28. 8. 2009 se zavrže.
2. Pobuda za začetek postopka za oceno ustavnosti drugega odstavka 89. člena Zakona o kazenskem postopku (Uradni list RS, št. 32/07 – uradno prečiščeno besedilo, 68/08 in 77/09) in drugega odstavka 105. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08 in 8/10) se zavrže.
Obrazložitev
1. Pritožnik oziroma pobudnik izpodbija sklep Višjega sodišča v Celju št. PRp 336/2009 z dne 28. 8. 2009, s katerim je sodišče kot prepozno zavrglo njegovo pritožbo, vloženo zoper sodbo Okrajnega sodišča v Slovenskih Konjicah št. PR 1296/2005-4403 z dne
3. 2. 2009. Pritožnik izpodbija tudi sklep Višjega sodišča v Celju št. PRp 17/2010 z dne 21. 4. 2010, s katerim je sodišče zavrnilo njegovo pritožbo, vloženo zoper odločitev prvostopenjskega sodišča, da se ne ugodi predlogu za vrnitev v prejšnje stanje in da se pritožba zoper sodbo zavrže. Zatrjuje kršitev 14., 22., 23., 25., 29. in 33. člena Ustave. Navaja, da gre za posebej utemeljen primer, ki presega pomen konkretne zadeve. Pritožnik vlaga tudi pobudo za začetek postopka za oceno ustavnosti drugega odstavka 89. člena Zakona o kazenskem postopku (ZKP) in drugega odstavka 105. člena Zakona o splošnem upravnem postopku (ZUP). Uveljavlja neskladje izpodbijanih predpisov s 23. in 25. členom Ustave. Pravni interes utemeljuje s sklicevanjem na izpodbijane posamične akte in ustavno pritožbo.
2. Po prvem odstavku 55.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) ustavna pritožba ni dovoljena, če ne gre za kršitev človekovih pravic ali temeljnih svoboščin, ki bi imela hujše posledice za pritožnika. Po četrti alineji drugega odstavka istega člena ZUstS se šteje, da gre za tak primer, če gre za posamične akte, izdane v zadevah prekrškov. Za take akte gre v zadevi pritožnika. Pritožnik predlaga izjemno obravnavo ustavne pritožbe po tretjem odstavku 55.a člena ZUstS. Ta pogoj ni izpolnjen, pri čemer tudi vložitev pobude za začetek postopka za oceno ustavnosti izpodbijanih določb sama po sebi še ne utemeljuje, da gre za odločitev o pomembnem ustavnopravnem vprašanju. Ker njegova ustavna pritožba ni dovoljena, jo je Ustavno sodišče zavrglo (1. točka izreka).
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora pobudnik izkazati, da bo morebitna ugoditev pobudi privedla do izboljšanja njegovega pravnega položaja.
4. Pobudnikov pravni interes za začetek postopka za oceno ustavnosti izpodbijanih določb je temeljil na hkrati vloženi ustavni pritožbi, ki jo je Ustavno sodišče zavrglo. Glede na to morebitna razveljavitev izpodbijanih določb v zadevi pobudnika ne bi več mogla učinkovati. To pomeni, da pobudnik ne izkazuje pravnega interesa za začetek postopka za oceno ustavnosti. Zato je Ustavno sodišče njegovo pobudo zavrglo (2. točka izreka).
5. Ustavno sodišče je sprejelo ta sklep na podlagi tretje alineje prvega odstavka 55.b člena v zvezi s četrto alinejo drugega odstavka 55.a člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik